 Igbo sị na ọ na-abụ a kpaa akpaa, a rahụọ nute, ma sịkwa na ọ na-abụ a dị nìzù a nata ndị mmụọ ihe. Ụlọ ọrụ ahụ okwu bànyere oke ala dị naka nala Nigeria, bụ National Boundary Commission NBC agbapeela amụmà ọrụ ịkpa ókè àlà anya ọzọ na nsogbu oke ala ahụ na-adapụta netiti ụfọdụ obodo steeti Anambra na steeeti Enugu, nebe steeti abụọ ahụ gbàrà agbataobi, iji hụ na e kpèzìrì ya ma mekwa ka ufo tọrọ àtọ laghachi.  Mmemme ịgbape atụmatụ ahụ bụ nke weere ọnọdụ nAjalị bụ isi obodo okpuru ọchịchị Orumba North, ma bụrụkwa nke dọtara ndị ji ọkwa ọchịchị, ndị nnọchi anya òtù ahụ, nakwa ụmụafọ obodo ndị ahụ ya bụ nsogbu oke ala na-adapụta netiti ha; ma ndị Anambra, ma ndị Enugu. Okpuru ọchịchị ndị ahụ ya bụ nsogbu oke ala metụtàra gụnyèrè Awka North na Orumba North nke steeti Anambra, na Eziagu na Oji-river nke steeti Enugu.Nokwu ya na mmemme ahụ, onye jigodi ọkwa dịka onyeisi ụlọ ọrụ NBC, bụ Maazị Adamu Adaji mere ka a mara mkpebi na ezi njikere ya bụ ụlọ ọrụ dị iwèta nsogbu ókè ala ahụ nisi njedobe na nụzọ nwa mmụọ emegbula nwa mmadụ, ma nwa mmadụ emegbula nwa mmụọ, ọbụnadị dịka ọ kpọkùrù steeti abụọ ahụ ka ha jikọọ aka ọnụ iji mee ka nke ahụ mịta ezi mkpụrụ.Ọ dụkwàzịrị ndị ịkpa oke ala ahụ dị naka ka ha were ọgụgụ isi na ọzụzụ e nyere ha wee rụọ ọrụ ahụ nke ọma na otu o kwèsiri, iji mee ka e wèta ọnọdụ udo ga-adị ọkpụtọrọkpụ netiti obodo ndị ahụ.Na ntụnye nke ya, osote aka na-achị steeti Anambra, bụ Dọkịta Nkem Okeke chetààrà ndị ahụ bịara ya bụ njem udo na steeeti Anambra na Enugu bụ nwanne, ma kọwaa mkpà ọ dị na ha bụ steeti na ndị nke ahụ metụtàrà jikọrọ aka ọnụ ma nabàta mkpebi na ọrụ ndị òtù ahụ nobi ọcha, ọbụnadị dịka ọ dụkwàrà ha ka ha were eziokwu na ikpe nkwụmọtọ wee bàgide na ya bụ ọrụ, nihi na ihe nke ụwa bụ naanị nwa mgbe ntà ka ọ na-adị.Osote aka na-achị steeti Enugu, bụ Oriakụ Cecelia Ezeilo kọrọ akụkọ ntọala bànyere otu steeti abụọ ahụ siri bụrụ ótù, wee ruo mgbe e kewàrà ha nahọ 1991 iji mee ka gọọmenti dị ụmụ mmadụ nso, ma rịọkwazie ndị ahụ ka ha ghara ikwe ka ọ bụrụ nsogbu ókè àla ga-etisà ha abụọ maọbụ mebie ịdịnotu ha dịbara kemgbe okike ụwa.Na nzaghachi ha nótù nótù, onyeisioche nchere oge nokpuru ọchịchị Orumba North bụ Maazị Obinna Ikwueto, na ògbò ya nke Oji River, bụ Maazị Harrison Okeke, kèlèrè gọọmenti etiti maka nzọpụ ụkwụ ya niwèta nsogbu ahụ nisi njedobe, ma kwekwazie nkwà na ha ga-ejikọ aka ọnụ, ime ka ya bụ nrọ bụrụ nke pụtara ìhè.Ọ dị ncheta na ụlọ ọrụ NBC ekpeela ikpe bànyere nsogbu ókè àlà ahụ nke mbụ nahọ 1999, kpee ya nke abụọ nahọ 2015, kpee ya nke atọ nọnwa Septemba ahọ 2018, ma kpekwazie ya nke ikpeazụ nọnwa Juunu ahọ a, bụ ebe a nọrọ wee kpebie na-aga abàgide nọrụ mkpụrụ ụbọchị iri atọ, nke obodo ndị ya bụ ihe metụtara gà-esònye na ya, iji wee kpaa oke ala ahụ nudo. 